CELEX: 52018PC0206
Language: da
Date: 2018-04-18
Title: Forslag til EUROPA-PARLAMENTETS OG RÅDETS FORORDNING om iværksættelse af beskyttelsesklausuler og andre mekanismer for midlertidig tilbagetrækning af præferencer i visse aftaler mellem Den Europæiske Union og visse tredjelande

EUROPA-KOMMISSIONEN
            Bruxelles, den 18.4.2018
            COM(2018) 206 final
            2018/0101(COD)
            Forslag til
            EUROPA-PARLAMENTETS OG RÅDETS FORORDNING
            om iværksættelse af beskyttelsesklausuler og andre mekanismer for midlertidig tilbagetrækning af præferencer i visse aftaler mellem Den Europæiske Union og visse tredjelande
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Dette forslag vedrører indarbejdelse i EU-lovgivningen af de i) beskyttelsesklausuler og ii) eventuelle særlige mekanismer for tilbagetrækning af toldpræferencer eller anden præferencebehandling, der kræver en gennemførelsesforordning, og som er planlagt i forbindelse med fremtidige aftaler om handel med varer, som EU indgår. 
            
            
               Forordningen fastsætter for øjeblikket gennemførelse af frihandelsaftalen mellem EU og Singapore, frihandelsaftalen mellem EU og Vietnam og frihandelsaftalen mellem EU og Japan. Det foreslås også, at efterfølgende handelsaftaler tilføjes forordningens anvendelsesområde ved delegerede retsakter.
            
            
               •Sammenhæng med de gældende regler på samme område
            
            
               De fleste EU-handelsaftaler indeholder en bilateral beskyttelsesklausul. Beskyttelsesklausulen giver mulighed for at suspendere den yderligere toldliberalisering eller genindføre mestbegunstigelsestoldsatsen, når der som følge af liberaliseringen af handelen indføres varer i så forhøjede mængder og under sådanne vilkår, at det forårsager (eller der er fare for, at det vil forårsage) alvorlig skade for de indenlandske producenter, der producerer tilsvarende eller direkte konkurrerende varer. Nogle EU-handelsaftaler kan desuden omfatte særlige mekanismer, der også giver mulighed for at genindføre mestbegunstigelsestoldsatsen. 
            
            
               For at disse foranstaltninger kan anvendes, skal beskyttelsesklausulen og eventuelle særlige mekanismer indarbejdes i EU-retten, og de proceduremæssige aspekter af deres anvendelse og interessehavernes rettigheder skal præciseres.
            
            
               
                  Det har hidtil været fast praksis, at Kommissionen har fremsat forslag om en gennemførelsesforordning sammen med hver særskilt ny handelsaftale.
               
            
            
               På grundlag af tidligere erfaringer og nuværende forordninger foreslås det derfor, at hele processen kunne strømlines med et forslag til en horisontal, bilateral beskyttelsesforordning, som kunne anvendes i forbindelse med alle fremtidige frihandelsaftaler. Selve teksten i forordningen vil fokusere på de fælles tekniske og proceduremæssige detaljer i det bilaterale beskyttelsesinstrument (gennemførelse af undersøgelser, procedurer for foreløbige og endelige foranstaltninger osv.). Et særskilt kapitel vil fastsætte proceduremæssige regler vedrørende særlige mekanismer. Et bilag vil afspejle forordningens anvendelighed på den pågældende specifikke frihandelsaftalepartner samt eventuelle særlige forhold i den pågældende handelsaftale. 
            
            
               
                  De bilag, der indeholder de få elementer, der er specifikke for hver enkelt aftale, vil blive ændret ved delegerede retsakter. De delegerede retsakter vil gennemføre de handelsaftaler, der allerede er godkendt af Europa-Parlamentet og Rådet, og Kommissionen vil således kun få meget begrænsede politiske valgmuligheder
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Vedlagte forslag til Europa-Parlamentets og Rådets forordning er det juridiske instrument til gennemførelse af beskyttelsesklausulerne og eventuelle stabiliseringsmekanismer i EU-handelsaftalen.
            
            
               
                  Artikel 207, stk. 2, i traktaten om Den Europæiske Unions funktionsmåde.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Dette forslag til en forordning er direkte udledt af teksten i de aftaler, der er indgået med forskellige lande såsom Colombia, Peru, mellemamerikanske lande, Republikken Moldova og Georgien. Følgelig er der hverken behov for en separat høring af de interesserede parter eller en konsekvensanalyse. Forslaget er i vidt omfang baseret på eksisterende gennemførelsesforordninger.
               
            
            
               4.VIRKNINGER FOR BUDGETTET
            
         
         
            
               5.ANDRE FORHOLD
            
            
               Rådet og Europa-Parlamentet vil få forelagt en årlig rapport med statistikker for handelen med den relevante frihandelsaftalepartner samt oplysninger om anvendelsen af denne forordning.
            
            
               2018/0101 (COD)
            
            
               Forslag til
            
            
               EUROPA-PARLAMENTETS OG RÅDETS FORORDNING
            
            
               om iværksættelse af beskyttelsesklausuler og andre mekanismer for midlertidig tilbagetrækning af præferencer i visse aftaler mellem Den Europæiske Union og visse tredjelande
               
            
               EUROPA-PARLAMENTET OG RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207, stk. 2,
            
            
               under henvisning til forslag fra Europa-Kommissionen,
            
            
               efter fremsendelse af udkast til lovgivningsmæssig retsakt til de nationale parlamenter,
            
            
               efter den almindelige lovgivningsprocedure, og
            
            
               ud fra følgende betragtninger:
            
            
               (1)Unionen indgår regelmæssigt handelsaftaler ("aftaler") med tredjelande, som kan omfatte bilaterale beskyttelsesklausuler. Det er nødvendigt at fastsætte procedurer for at garantere effektiv anvendelse af de beskyttelsesklausuler, der eventuelt er aftalt med de pågældende lande.
            
            
               (2)Aftalerne kan også omfatte andre mekanismer for midlertidig tilbagetrækning af toldpræferencer eller anden præferencebehandling. Det er ligeledes nødvendigt at fastlægge procedurerne for anvendelsen af sådanne mekanismer, der måtte indgå i aftalerne.  
            
            
               (3)Bilaterale beskyttelsesforanstaltninger kan kun komme på tale, hvis den pågældende vare importeres til Unionen i så forhøjede mængder, i absolutte tal eller i forhold til EU-produktionen, og under sådanne vilkår, at det forårsager, eller der er fare for, at det vil forårsage alvorlig skade for EU-producenter af lignende eller direkte konkurrerende varer. Bilaterale beskyttelsesforanstaltninger bør antage en af de former, der er omhandlet i aftalen. 
            
            
               (4)Opfølgning på og revision af aftalerne, gennemførelse af undersøgelser og, hvis det er relevant, indførelse af beskyttelsesforanstaltninger bør foregå på en gennemsigtig måde. 
            
            
               (5)Medlemsstaterne bør underrette Kommissionen om tendenser i importen, som vil kunne kræve anvendelse af beskyttelsesforanstaltninger. 
            
            
               (6)Pålideligheden af statistisk materiale om al import fra de pågældende lande til Unionen er derfor afgørende for at kunne fastslå, hvorvidt betingelserne for at anvende beskyttelsesforanstaltninger er opfyldt. 
            
            
               (7)Nøje overvågning af eventuelle følsomme varer bør gøre det lettere at træffe afgørelse i tide vedrørende eventuel igangsættelse af en undersøgelse og efterfølgende anvendelse af foranstaltninger. Kommissionen bør derfor fra datoen for aftalernes midlertidige anvendelse eller ikrafttrædelse, hvis aftalen ikke anvendes midlertidigt, regelmæssigt overvåge importen af eventuelle følsomme varer. Overvågningen bør på baggrund af en behørigt begrundet anmodning fra den relevante erhvervsgren udvides til at omfatte andre sektorer.
            
            
               (8)Det er ligeledes nødvendigt at fastsætte tidsfrister for, hvornår der kan indledes en undersøgelse, og for afgørelser om hvorvidt beskyttelsesforanstaltninger er hensigtsmæssige, så det sikres, at afgørelser herom træffes hurtigt med henblik på at øge retssikkerheden for de berørte erhvervsdrivende. 
            
         
         
            
               (9)Forud for anvendelsen af enhver beskyttelsesforanstaltning bør der foretages en undersøgelse, dog med forbehold af Kommissionens mulighed for at anvende midlertidige beskyttelsesforanstaltninger under kritiske omstændigheder. 
            
            
               (10)Beskyttelsesforanstaltninger bør kun anvendes i det omfang og i så lang tid, som det er nødvendigt for at forebygge alvorlig skade og lette tilpasning. Den maksimale periode, i hvilken der kan anvendes beskyttelsesforanstaltninger, bør fastsættes, og der bør fastsættes særlige bestemmelser om forlængelse og fornyet undersøgelse af disse foranstaltninger. 
            
            
               (11)Kommissionen bør indlede konsultationer med de lande, der berøres af foranstaltningerne, hvis de specifikke aftaler kræver dette. 
            
            
               (12)For at tilføje eller slette en aftale fra bilaget, tilføje bestemmelser om særlige regler indeholdt i en aftale til bilaget eller for at tilføje varer, der betegnes som "følsomme", til bilaget, bør bilaget ændres. Med henblik på ændring af bilaget til nærværende forordning bør Kommissionen tillægges beføjelse til at vedtage retsakter i overensstemmelse med traktatens artikel 290.
            
            
               (13)Det er navnlig vigtigt, at Kommissionen gennemfører relevante høringer under sit forberedende arbejde, herunder på ekspertniveau. Kommissionen bør i forbindelse med forberedelsen og udarbejdelsen af delegerede retsakter sørge for samtidig, rettidig og hensigtsmæssig fremsendelse af relevante dokumenter til Europa-Parlamentet og Rådet.
            
            
               (14)Iværksættelsen af beskyttelsesklausuler eller andre foranstaltninger og kriterier vedrørende midlertidig suspension af toldpræferencerne eller anden præferencebehandling i aftalerne kræver ensartede betingelser for vedtagelse af midlertidige og endelige beskyttelsesforanstaltninger, for indførelse af forudgående overvågningsforanstaltninger, for afslutning af en undersøgelse uden foranstaltninger og for midlertidig suspension af præferencetolden eller anden præferencebehandling.
            
            
               (15)For at sikre ensartede betingelser for gennemførelsen af denne forordning bør Kommissionen tillægges gennemførelsesbeføjelser. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011
                  1
               . 
            
            
               (16)Rådgivningsproceduren bør anvendes til vedtagelse af tilsynsforanstaltninger og midlertidige beskyttelsesforanstaltninger i betragtning af disse foranstaltningers virkninger og den deraf følgende logik i forhold til vedtagelsen af de endelige beskyttelsesforanstaltninger. Undersøgelsesproceduren bør finde anvendelse på indførelse af endelige beskyttelsesforanstaltninger og på fornyet undersøgelse af sådanne foranstaltninger. 
            
            
               (17)Kommissionen bør vedtage gennemførelsesretsakter, der finder anvendelse straks, når en forsinkelse i indførelsen af midlertidige beskyttelsesforanstaltninger i behørigt begrundede tilfælde vil forårsage skader, der kan være svære at udbedre, eller for at forhindre en negativ indvirkning på EU-markedet som følge af en stigning i importen, hvis det er påkrævet af særligt hastende årsager. 
            
            
               (18)Kommissionen bør forelægge Europa-Parlamentet og Rådet en årlig beretning om gennemførelsen af aftalerne bilaget til nærværende forordning og anvendelsen af beskyttelsesforanstaltningerne. 
            
            
               VEDTAGET DENNE FORORDNING:
            
            
               Artikel 1
            
            
               Genstand og anvendelsesområde
            
            
               1. Ved denne forordning fastsættes der bestemmelser for gennemførelsen af de bilaterale beskyttelsesklausuler og andre mekanismer for midlertidig tilbagetrækning af toldpræferencer eller anden præferencebehandling, der er indeholdt i de aftaler mellem Unionen og et tredjeland, der er opført i bilaget. 
            
            
               2. Nærværende forordning berører ikke særlige bestemmelser i de i bilaget opførte aftaler.
            
            
               3. Artikel 194 i forordning (EU) nr. 1308/2013 finder fortsat anvendelse på gennemførelsen af beskyttelsesforanstaltninger og andre mekanismer indeholdt i aftaler indgået mellem Unionen og tredjelande, som ikke er opført i bilaget
                  2
               .
            
            
               Artikel 2
            
            
               Definitioner
            
            
               1. I denne forordning forstås ved: 
            
            
               a)"bilateral beskyttelsesklausul": en bestemmelse i en aftale mellem Unionen og et eller flere berørte tredjelande, som er opført i bilaget om midlertidig suspension af toldpræferencer
            
         
         
            
               b)"interesserede parter": parter, som er berørt af import af varen 
            
            
               c)"EU-erhvervsgren": samtlige producenter på Unionens område af tilsvarende eller direkte konkurrerende varer, eller EU-producenter, hvis samlede produktion af tilsvarende eller direkte konkurrerende varer udgør en større del af Unionens samlede produktion af de pågældende varer; eller, når en tilsvarende eller direkte konkurrerende vare kun er en af flere varer, som fremstilles af EU-producenterne, defineres EU-erhvervsgrenen på baggrund af de konkrete aktiviteter i forbindelse med produktionen af den tilsvarende eller direkte konkurrerende vare 
            
            
               d)"alvorlig skade": en betydelig samlet forringelse af EU-erhvervsgrenens stilling 
            
            
               e)"fare for alvorlig skade" for EU-erhvervsgrenens stilling: en alvorlig skade, som er af klart overhængende karakter 
            
            
               f)"følsom vare": en vare, der er udpeget i en specifik aftale som værende relativt set mere sårbar over for en kraftig stigning i importen end andre varer 
            
            
               g)"aftale": en aftale, der er opført i bilaget
            
            
               h)"overgangsperiode": et tidsrum på 10 år fra aftalens ikrafttræden, medmindre andet er fastlagt i den relevante aftale, som opført i bilaget
            
            
               i)"det pågældende land": et land, der er part i en aftale, der er opført i bilaget.
            
            
               Artikel 3
            
            
               Principper
            
            
               1. En beskyttelsesforanstaltning kan indføres i overensstemmelse med denne forordning, hvis en vare med oprindelse i et af de pågældende lande importeres til Unionen: 
            
            
               a)i så forhøjede mængder, i absolutte tal eller i forhold til EU-produktionen, og under sådanne vilkår, 
            
            
               b)at det forårsager, eller der er fare for, at det vil forårsage alvorlig skade for EU-erhvervsgrenen, og
            
            
               c)stigningen i importen er resultatet af forpligtelser, der følger af den pågældende aftale, der er indgået mellem Unionen og et tredjeland, herunder vedrørende nedsættelse eller afskaffelse af told på varen.
            
            
               2. En beskyttelsesforanstaltning kan antage en af følgende former:  
            
            
               a)en suspension af en yderligere nedsættelse af toldsatsen for den pågældende vare i henhold til toldafviklingsplanen i aftalen med det pågældende land 
            
            
               b)en forhøjelse af toldsatsen for den pågældende vare til et niveau, som ikke overstiger den laveste værdi af følgende:
            
            
               –i) den mestbegunstigelsestoldsats, der gælder for den pågældende vare på det tidspunkt, hvor beskyttelsesforanstaltningen træffes, eller
            
            
               –ii) den basistoldsats, der er fastsat i toldafviklingsplanen i aftalen med det pågældende land.
            
            
               Artikel 4
            
         
         
            
               Overvågning
            
            
               1. Kommissionen overvåger udviklingen i importstatistikkerne for eventuelle følsomme varer, der er opført i bilaget for hver aftale. Med henblik herpå samarbejder Kommissionen og udveksler regelmæssigt oplysninger med medlemsstaterne og EU-erhvervsgrenen. 
            
            
               2. Kommissionen kan på baggrund af en behørigt begrundet anmodning fra EU-erhvervsgrenen udvide sin overvågning til også at omfatte andre end de i bilaget omhandlede sektorer. 
            
            
               3. Kommissionen forelægger Europa-Parlamentet og Rådet en årlig overvågningsberetning om statistikker for import af eventuelle følsomme varer samt om de sektorer, som overvågningen er blevet udvidet til at omfatte. 
            
            
               Artikel 5
            
            
               Indledning af en undersøgelse
            
            
               1. En undersøgelse indledes af Kommissionen efter anmodning fra en medlemsstat, en juridisk person eller en forening, der ikke har status som juridisk person, og som handler på vegne af EU-erhvervsgrenen, eller på Kommissionens eget initiativ, hvis det som fastsat på grundlag af faktorer som omhandlet i artikel 6, stk. 5, kan fastslås, at der foreligger tilstrækkelige umiddelbare beviser. 
            
            
               2. Anmodningen skal indeholde følgende oplysninger: 
            
            
               a)a) hastigheden og størrelsen af stigningen i importen af den pågældende vare absolut og relativt set 
            
            
               b)b) den øgede imports andel af det indenlandske marked og ændringer i salgstallene, produktionen, produktiviteten, kapacitetsudnyttelsen, fortjeneste og tab og beskæftigelsen, for så vidt angår EU-erhvervsgrenen. 
            
            
               3. En vare, der er genstand for en undersøgelse, kan omfatte én eller flere toldpositioner eller afsnit heraf, alt afhængigt af de specifikke markedsforhold, eller enhver vareinddeling, der sædvanligvis anvendes inden for EU-erhvervsgrenen.
            
            
               4. Der kan også indledes en undersøgelse, hvis der sker en importstigning, som er koncentreret i én eller flere medlemsstater, forudsat at der som fastsat på grundlag af faktorer som omhandlet i artikel 6, stk. 5, foreligger tilstrækkelige umiddelbare beviser.
            
            
               5. Kommissionen underretter medlemsstaterne, når den modtager en anmodning om at indlede en undersøgelse, eller når den på eget initiativ finder det passende at indlede en undersøgelse i henhold til stk. 1.
            
            
               6. Når det står klart, at der er tilstrækkelige umiddelbare beviser til at berettige indledningen af en undersøgelse, indleder Kommissionen undersøgelsen og offentliggør en meddelelse herom i Den Europæiske Unions Tidende. Undersøgelsen skal indledes senest en måned efter Kommissionens modtagelse af anmodningen, jf. stk. 1. 
            
            
               7. Meddelelsen om indledning af en undersøgelse skal indeholde følgende: 
            
            
               a)a) et sammendrag af de modtagne oplysninger og et krav om, at alle relevante oplysninger meddeles Kommissionen 
            
            
               b)b) fastsættelse af den frist, inden for hvilken interesserede parter kan give deres mening skriftligt til kende og forelægge Kommissionen oplysninger, hvis der skal tages hensyn hertil i forbindelse med undersøgelsen 
            
            
               c)c) fastsættelse af den frist, inden for hvilken interesserede parter kan anmode om at blive hørt af Kommissionen i henhold til artikel 6, stk. 9. 
            
            
               Artikel 6
            
            
               Gennemførelse af undersøgelser
            
         
         
            
               1. Efter offentliggørelsen af den i artikel 5, stk. 7, omhandlede meddelelse indleder Kommissionen en undersøgelse. Perioden i denne artikels stk. 3 begynder den dag, afgørelsen om at indlede undersøgelsen offentliggøres i Den Europæiske Unions Tidende. 
            
            
               2. Kommissionen kan anmode medlemsstaterne om at indgive oplysninger, og medlemsstaterne tager alle nødvendige skridt til at efterkomme en sådan anmodning. Er disse oplysninger af almen interesse og ikke fortrolige, jf. artikel 12, vedlægges de den ikkefortrolige sagsakt, jf. denne artikels stk. 8. 
            
            
               3. Undersøgelsen skal så vidt muligt afsluttes i løbet af seks måneder efter indledningen. Denne frist kan forlænges med en periode på yderligere tre måneder under særlige omstændigheder, såsom et usædvanligt højt antal interesserede parter eller en kompliceret markedssituation. Kommissionen underretter alle interesserede parter om en sådan forlængelse og redegør for grundene hertil. 
            
            
               4. Kommissionen skal indhente alle de oplysninger, den finder nødvendige for at træffe en afgørelse om betingelserne i artikel 3, stk. 1, og skal, hvor det er relevant, efterprøve disse oplysninger. 
            
            
               5. Kommissionen vurderer alle relevante objektive og kvantificerbare faktorer, der påvirker EU-erhvervsgrenens situation, herunder især hastigheden og størrelsen af stigningen i importen af den pågældende vare absolut og relativt set, den øgede imports andel af det indenlandske marked og niveauændringer for salg, produktion, produktivitet, kapacitetsudnyttelse, fortjeneste og tab og beskæftigelse. Denne liste er ikke udtømmende, og Kommissionen kan i sin afgørelse om, hvorvidt der foreligger alvorlig skade eller fare for alvorlig skade, tage hensyn til andre relevante faktorer såsom lagerbeholdning, priser, forrentning af den investerede kapital, likviditet og andre faktorer, som forvolder eller kan have forvoldt alvorlig skade, eller som skaber fare for alvorlig skade for EU-erhvervsgrenen.
            
            
               6. Interesserede parter, som har forelagt oplysninger i overensstemmelse med artikel 5, stk. 7, litra b), og repræsentanter for det pågældende land kan efter skriftlig anmodning få adgang til alle de oplysninger, der er stillet til rådighed for Kommissionen som led i undersøgelsen, bortset fra interne dokumenter, der er udarbejdet af Unionens eller medlemsstaternes myndigheder, for så vidt disse oplysninger er relevante for fremlæggelsen af deres sag og ikke fortrolige, jf. artikel 12, og Kommissionen anvender dem i undersøgelsen. Interesserede parter kan fremsætte deres bemærkninger til de oplysninger, der er stillet til rådighed for Kommissionen. Foreligger der tilstrækkelige umiddelbare beviser til støtte for disse bemærkninger, tager Kommissionen dem i betragtning. 
            
            
               7. Kommissionen sikrer, at alle de data og statistikker, der anvendes i undersøgelsen, er repræsentative, tilgængelige, forståelige, gennemsigtige og kontrollerbare. 
            
            
               8. Kommissionen forpligter sig til, så snart de tekniske forudsætninger er til stede, at oprette en password-beskyttet onlineportal for adgang til de ikkefortrolige sagsakter, idet Kommissionen bestyrer portalen, gennem hvilken alle relevante oplysninger, der ikke er fortrolige, som omhandlet i artikel 12, videregives. Interesserede parter, medlemsstaterne og Europa-Parlamentet gives adgang til denne portal.
            
            
               9. Kommissionen hører interesserede parter, navnlig hvis de skriftligt har anmodet herom, inden for den frist, der er fastsat i den meddelelse, som offentliggøres i Den Europæiske Unions Tidende, og hvis de godtgør, at de vil kunne blive berørt af resultatet af undersøgelsen, samt at der er særlige årsager til at høre dem mundtligt. Kommissionen hører interesserede parter yderligere, hvis der foreligger særlige grunde hertil. 
            
            
               10. Gives oplysningerne ikke inden for den frist, der er fastsat af Kommissionen, eller hindres undersøgelsen i væsentlig grad, kan Kommissionen træffe beslutning på grundlag af de foreliggende oplysninger. Finder Kommissionen, at en interesseret part eller en tredjepart har indgivet falske eller vildledende oplysninger, kan den se bort fra dem og bruge de foreliggende faktiske oplysninger. 
            
            
               11. Kommissionen underretter det pågældende land skriftligt, hvis der indledes en undersøgelse. 
            
            
               Artikel 7
            
            
               Forudgående tilsynsforanstaltninger
            
            
               1. Kommissionen kan vedtage forudgående tilsynsforanstaltninger vedrørende import fra et af de pågældende lande, hvis tendensen i importen af en vare udvikler sig på en sådan måde, at der kan opstå en af de situationer, der er omhandlet i artikel 3 og 5. Disse gennemførelsesretsakter vedtages efter rådgivningsproceduren i artikel 17, stk. 2. 
            
            
               2. Forudgående tilsynsforanstaltningers gyldighedsperiode er begrænset. Medmindre andet er fastsat, ophører de ved udgangen af den anden seksmånedersperiode, som følger efter de første seks måneder, efter at de blev indført. 
            
            
               Artikel 8
            
            
               Indførelse af midlertidige beskyttelsesforanstaltninger
            
            
               1. Kommissionen vedtager midlertidige beskyttelsesforanstaltninger under kritiske omstændigheder, hvor en forsinkelse ville kunne forårsage skade, som ville være vanskelig at udbedre, når der i en foreløbig afgørelse truffet af Kommissionen på grundlag af de i artikel 6, stk. 5, omhandlede faktorer findes tilstrækkelige umiddelbare beviser for, at der er importeret en vare med oprindelse i det pågældende land:
            
            
               a)i så forhøjede mængder, i absolutte tal eller i forhold til EU-produktionen, og under sådanne vilkår,
            
            
               b)at det forårsager, eller der er fare for, at det vil forårsage alvorlig skade for EU-erhvervsgrenen, og
            
         
         
            
               c)stigningen i importen er resultatet af nedsættelse eller afskaffelse af told på varer. 
            
            
               Disse gennemførelsesretsakter vedtages efter rådgivningsproceduren i artikel 17, stk. 2. 
            
            
               2. I behørigt begrundede særligt hastende tilfælde, hvor en medlemsstat anmoder Kommissionen om øjeblikkelig intervention, og hvor betingelserne i stk. 1 er opfyldt, vedtager Kommissionen gennemførelsesretsakter, der finder anvendelse straks, i overensstemmelse med den i artikel 17, stk. 4, omhandlede procedure. Kommissionen træffer en afgørelse senest fem arbejdsdage efter modtagelse af anmodningen. 
            
            
               3. Midlertidige beskyttelsesforanstaltninger anvendes ikke i mere end 200 kalenderdage. 
            
            
               4. Ophæves de midlertidige beskyttelsesforanstaltninger, fordi undersøgelsen viser, at betingelserne i artikel 3, stk. 1, ikke er opfyldt, tilbagebetales enhver told opkrævet som følge af disse midlertidige beskyttelsesforanstaltninger automatisk. 
            
            
               5. Midlertidige beskyttelsesforanstaltninger finder anvendelse på alle varer, der overgår til fri omsætning efter datoen for foranstaltningernes ikrafttræden. Sådanne foranstaltninger forhindrer imidlertid ikke den frie omsætning af varer, som allerede er på vej til Unionen, når destinationen for sådanne varer ikke kan ændres. 
            
            
               Artikel 9
            
            
               Afslutning af undersøgelser og procedurer uden foranstaltninger
            
            
               1. Hvis undersøgelsen fører til den konklusion, at betingelserne i artikel 3, stk. 1, ikke er opfyldt, offentliggør Kommissionen en afgørelse om at indstille undersøgelsen og proceduren i overensstemmelse med den i artikel 17, stk. 3, omhandlede undersøgelsesprocedure.
            
            
               2. Kommissionen offentliggør under behørig hensyntagen til beskyttelsen af fortrolige oplysninger, jf. artikel 12, en rapport om de resultater og begrundede konklusioner, den når frem til vedrørende alle relevante faktiske og retlige spørgsmål. 
            
            
               Artikel 10
            
            
               Indførelse af endelige beskyttelsesforanstaltninger 
            
            
               1. Hvis undersøgelsen fører til den konklusion, at betingelserne i artikel 3, stk. 1, er opfyldt, kan Kommissionen vedtage endelige beskyttelsesforanstaltninger i overensstemmelse med den i artikel 17, stk. 3, omhandlede undersøgelsesprocedure.
            
            
               2. Kommissionen offentliggør under behørig hensyntagen til beskyttelsen af fortrolige oplysninger, jf. artikel 12, en rapport indeholdende et sammendrag af de væsentligste kendsgerninger og overvejelser af relevans for afgørelsen. 
            
            
               Artikel 11 
            
            
               Beskyttelsesforanstaltningernes anvendelsesperiode og revision
            
            
               1. En beskyttelsesforanstaltning skal kun være i kraft, så længe den er nødvendig for at forebygge eller afhjælpe en alvorlig skade for EU-erhvervsgrenen eller lette en tilpasning. Denne periode må ikke overstige to år, medmindre den forlænges efter stk. 3. 
            
            
               2. En beskyttelsesforanstaltning skal forblive i kraft, mens resultatet af den i stk. 3 omhandlede revision afventes. 
            
            
               3. Beskyttelsesforanstaltningens oprindelige anvendelsesperiode som omhandlet i stk. 1, kan forlænges med op til to år, hvis beskyttelsesforanstaltningen fortsat er nødvendig for at forebygge eller afhjælpe en alvorlig skade for EU-erhvervsgrenen, og der er bevis for, at EU-erhvervsgrenen er i færd med at tilpasse sig. 
            
            
               4. Enhver forlængelse i henhold til stk. 3 skal ske efter en undersøgelse efter anmodning fra en medlemsstat eller en juridisk person eller en forening, der ikke har status som juridisk person, og som handler på vegne af EU-erhvervsgrenen, eller på Kommissionens eget initiativ, hvis der på grundlag af faktorer som omhandlet i artikel 6, stk. 5, foreligger tilstrækkelige umiddelbare beviser for, at betingelserne i stk. 3 er opfyldt. 
            
         
         
            
               5. Indledningen af en undersøgelse som omhandlet i stk. 4 offentliggøres i overensstemmelse med artikel 5, stk. 6 og 7. Undersøgelsen gennemføres i overensstemmelse med artikel 6. 
            
            
               6. Enhver afgørelse vedrørende en forlængelse i henhold til stk. 3 skal træffes i overensstemmelse med artikel 9 og 10. 
            
            
               7. En beskyttelsesforanstaltnings samlede anvendelsesperiode må ikke overstige fire år, inklusive anvendelsesperioden for eventuelle midlertidige beskyttelsesforanstaltninger, den indledende anvendelsesperiode og forlængelse heraf. 
            
            
               Artikel 12 
            
            
               Fortrolig behandling af oplysninger
            
            
               1. Oplysninger, der modtages i medfør af denne forordning, må kun anvendes til det formål, hvortil de er indhentet. 
            
            
               2. Oplysninger modtaget i medfør af denne forordning, som er af fortrolig karakter eller er meddelt fortroligt, må ikke videregives, medmindre den, der har afgivet oplysningerne, udtrykkeligt samtykker. 
            
            
               3. Enhver anmodning om fortrolig behandling skal angive årsagerne til, at oplysningerne er fortrolige. Interesserede parter, som forelægger fortrolige oplysninger, skal forelægge ikkefortrolige sammendrag heraf. Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold. Under særlige omstændigheder kan de pågældende parter tilkendegive, at det ikke er muligt at udarbejde et sammendrag af oplysningerne. Under sådanne særlige omstændigheder skal der afgives en erklæring med en begrundelse for, hvorfor det ikke er muligt at udarbejde et sammendrag. Anmoder den, der har afgivet oplysningerne, imidlertid om, at oplysningerne ikke offentliggøres eller videregives — helt eller i form af et sammendrag — og er anmodningen om fortrolig behandling ubegrundet, kan der ses bort fra de pågældende oplysninger. 
            
            
               4. Under alle omstændigheder betragtes oplysninger som fortrolige, hvis videregivelsen af dem vil kunne have betydelige negative følger for den, der har afgivet oplysningerne, eller som er ophavsmand til dem. 
            
            
               5. Stk. 1-4 er ikke til hinder for, at Unionens myndigheder henviser til generelle oplysninger og navnlig begrundelserne for de afgørelser, der er truffet i henhold til denne forordning. Disse myndigheder tager imidlertid hensyn til fysiske og juridiske personers berettigede interesse i, at deres forretningshemmeligheder ikke røbes. 
            
            
               Artikel 13 
            
            
               Rapport
            
            
               1. Kommissionen forelægger Europa-Parlamentet og Rådet en årlig rapport om anvendelsen, gennemførelsen og overholdelsen af forpligtelser i den aftale, der er indgået med hvert enkelt af de pågældende lande, og i denne forordning. 
            
            
               2. Rapporten skal bl.a. indeholde oplysninger om anvendelsen af midlertidige og endelige foranstaltninger, forudgående tilsynsforanstaltninger, regionale tilsyns- og beskyttelsesforanstaltninger samt afslutning af undersøgelser og procedurer uden foranstaltninger. 
            
            
               3. Rapporten skal indeholde et sammendrag af statistikkerne og tendensen i handelen med hvert af de pågældende lande. 
            
            
               4. Europa-Parlamentet kan inden for én måned fra forelæggelsen af Kommissionens rapport indkalde Kommissionen til et ad hoc-møde i Europa-Parlamentets ansvarlige udvalg med henblik på at fremlægge og redegøre for spørgsmål vedrørende gennemførelsen af denne forordning. 
            
            
               5. Senest tre måneder efter at rapporten er forelagt Europa-Parlamentet og Rådet, offentliggøres den af Kommissionen. 
            
            
               Artikel 14
            
            
               Andre mekanismer og kriterier vedrørende midlertidig tilbagetrækning af toldpræferencer eller anden præferencebehandling
            
            
               1. Hvis en aftale indeholder bestemmelser om andre mekanismer og kriterier, der muliggør midlertidig tilbagetrækning af præferencer for visse varer, skal Kommissionen, hvis betingelserne i den relevante aftale er opfyldt, vedtage gennemførelsesretsakter:
            
         
         
            
               a)om suspension af præferencerne for den pågældende vare 
            
            
               b)om genindførelse af præferencerne, når betingelserne i den relevante aftale er opfyldt 
            
            
               c)om justering af suspensionen for at overholde betingelserne i den relevante aftale, eller 
            
            
               d)om andre foranstaltninger, der er fastsat i aftalen.
            
            
               Disse gennemførelsesretsakter vedtages i overensstemmelse med undersøgelsesproceduren i artikel 17, stk. 3. 
            
            
               2. I behørigt begrundede særligt hastende tilfælde, når en forsinkelse i indførelsen af midlertidige beskyttelsesforanstaltninger vil forårsage skader, der kan være svære at udbedre, eller for at forhindre en negativ indvirkning på EU-markedet, især som følge af en stigning i importen, eller hvis andet er fastsat i aftalen, vedtager Kommissionen gennemførelsesretsakter, der finder anvendelse straks, i overensstemmelse med den i artikel 17, stk. 4, omhandlede procedure.
            
            
               Artikel 15
            
            
               Delegerede retsakter
            
            
               Kommissionen tillægges beføjelser til at vedtage delegerede retsakter i overensstemmelse med artikel 16 for at ændre bilaget med henblik på at: 
            
            
               a)tilføje en aftale til bilaget
            
            
               b)supplere bilaget med særlige regler indeholdt i en aftale 
            
            
               c)tilføje varer, der betegnes som "følsomme" i en aftale, til bilaget. 
            
            
               Artikel 16
            
            
               Udøvelse af de delegerede beføjelser
            
            
               1. Beføjelsen til at vedtage delegerede retsakter tillægges Kommissionen på de i denne artikel fastlagte betingelser.
            
            
               2. Beføjelsen til at vedtage delegerede retsakter, jf. artikel 15, tillægges Kommissionen for en periode på fem år fra [Publikationskontoret - indsæt (datoen for denne forordnings ikrafttræden)]. Kommissionen udarbejder en rapport vedrørende delegationen af beføjelser senest ni måneder inden udløbet af femårsperioden. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.
            
            
               3. Den i stk. 1 omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft.
            
            
               4. Så snart Kommissionen vedtager en delegeret retsakt, giver den samtidigt Europa-Parlamentet og Rådet meddelelse herom.
            
            
               5. En delegeret retsakt vedtaget i henhold til stk. 1 træder kun i kraft, hvis hverken Europa-Parlamentet eller Rådet har gjort indsigelse inden for en frist på to måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Fristen forlænges med to måneder på Europa-Parlamentets eller Rådets initiativ.
            
            
               Artikel 17
            
         
         
            
               Udvalgsprocedure
            
            
               1. Kommissionen bistås af det udvalg, der er nedsat ved artikel 4, stk. 1, i Rådets forordning (EF) nr. 260/2009
                  3
               . Dette udvalg er et udvalg som omhandlet i forordning (EU) nr. 182/2011. 
            
            
               2. Når der henvises til dette stykke, anvendes artikel 4 i forordning (EU) nr. 182/2011. 
            
            
               3. Når der henvises til dette stykke, anvendes artikel 5 i forordning (EU) nr. 182/2011. 
            
            
               Når udvalgets udtalelse indhentes efter en skriftlig procedure, afsluttes proceduren uden noget resultat, hvis formanden for udvalget træffer beslutning herom, eller et udvalgsmedlem anmoder herom inden for tidsfristen for afgivelse af udtalelsen.
            
            
               4. Når der henvises til dette stykke, anvendes artikel 8 i forordning (EU) nr. 182/2011, sammenholdt med samme forordnings artikel 4. 
            
            
            
               Artikel 18
            
            
               Ikrafttræden
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
         
         
            
                  
                     (1)
                  
                        Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).
               
               
                  
                     (2)
                  
                        Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).
               
               
                  
                     (3)
                  
                        Rådets forordning (EF) nr. 260/2009 af 26. februar 2009 om den fælles importordning (EUT L 84 af 31.3.2009, s. 1).
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den18.4.2018
            COM(2018) 206 final
            BILAG
            til forslag til
            EUROPA-PARLAMENTETS OG RÅDETS FORORDNING
            om iværksættelse af beskyttelsesklausuler og andre mekanismer for midlertidig tilbagetrækning af præferencer i visse aftaler mellem Den Europæiske Union og visse tredjelande
            
               
         
         
            
               BILAG
            
            
               Aftaler, som forordningen finder anvendelse på, og særlige regler for den specifikke aftale
            
            
               Frihandelsaftale mellem Den Europæiske Union og Republikken Singapore:
            
            
            
                     
                        Anvendelsesdato
                     
                  
                  
                     
                        xx/xx/xxxx
                     
                  
               
                     
                        Bilateral beskyttelsesklausul
                     
                     
                        Særlige regler i aftalen:
                     
                  
                  
                     
                        Artikel 3.10 (bilateral beskyttelsesklausul)
                     
                     
                        Artikel 3.9, "overgangsperiode":
                     
                     
                     
                        "overgangsperiode": en periode på ti år efter ikrafttrædelsen af denne aftale"
                     
                  
               
                     
                  
                  
                     
                        Artikel 3.11, stk. 5, litra c):
                     
                     
                     
                        "En part må ikke anvende en bilateral beskyttelsesforanstaltning, jf. artikel 3.10 (Anvendelse af en bilateral beskyttelsesforanstaltning), stk. 1, ud over udløbet af overgangsperioden, medmindre det sker med den anden parts samtykke."
                     
                     
                  
               
            
               Frihandelsaftale mellem Den Europæiske Union og Den Socialistiske Republik Vietnam
            
            
            
                     
                        Anvendelsesdato
                     
                  
                  
                     
                        xx/xx/xxxx
                     
                  
               
                     
                        Bilateral beskyttelsesklausul
                     
                     
                        Særlige regler i aftalen:
                     
                  
                  
                     
                        Artikel 3.11 (bilateral beskyttelsesklausul) 
                     
                     
                        Artikel 3.9, "overgangsperiode":
                     
                     
                     
                        "overgangsperiode: hvad angår en vare, en periode, der løber fra datoen for denne aftales ikrafttrædelse til 10 år efter ikrafttrædelsen af denne aftale."
                     
                  
               
                     
                  
                  
                     
                     
                        Artikel 3.11, stk. 6, litra c):
                     
                     
                     
                        "En part må ikke anvende en bilateral beskyttelsesforanstaltning ud over udløbet af overgangsperioden, medmindre det sker med den anden parts samtykke."
                     
                  
               
            
               Frihandelsaftale mellem Den Europæiske Union og Japan
            
            
            
                     
                        Anvendelsesdato
                     
                  
                  
                     
                        xx/xx/xxxx
                     
                  
               
                     
                        Bilateral beskyttelsesklausul:
                     
                     
                     
                        Særlige regler i aftalen:
                     
                  
                  
                     
                        Artikel 2.5 (Landbrugsbeskyttelsesklausul), 5.2 
                     
                     
                        (Bilateral beskyttelsesklausul) 
                     
                     
                        Artikel 5.1, litra d):
                     
                     
                     
                        ""overgangsperiode": i relation til en bestemt vare med oprindelsesstatus, den periode, der begynder på datoen for denne aftales ikrafttrædelse og varer til 10 år efter afslutningen af toldnedsættelsen eller -afskaffelsen for den pågældende vare i overensstemmelse med bilag 2-A."
                     
                  
               
                     
                  
                  
                     
                     
                        Artikel 18 i bilaget om motorkøretøjer og reservedele: 
                     
                     
                     
                        "I en periode på 10 år efter denne aftales ikrafttrædelse forbeholder parterne sig ret til at suspendere tilsvarende indrømmelser eller andre tilsvarende forpligtelser, hvis den anden part: 
                     
                     
                        a)
                              ikke anvender eller ikke længere anvender et FN-regulativ som anført i tillæg 2-C-1, eller
                     
                     
                        b)
                              indfører eller ændrer enhver anden lovgivningsmæssig foranstaltning, der annullerer eller forringer fordelene ved anvendelsen af et FN-regulativ som anført i tillæg 2-C-1.
                     
                     
                        2.
                              Suspensioner i medfør af stk. 1 er kun gældende, indtil der træffes afgørelse i overensstemmelse med proceduren for hurtig bilæggelse af tvister, jf. dette bilags artikel 19, eller indtil der er fundet en gensidigt acceptabel løsning, herunder via konsultationer i henhold til dette bilags artikel 19, litra b), alt efter hvad der indtræffer tidligst."